Høringssvar: planstategi
Dato: 22.08.2024

Det å skape en trygg og aktiv alderdom krever en helhetlig tilnærming som tar hensyn til fysiske, sosiale, økonomiske og kulturelle faktorer. Å skape et aldersvennlig lokalsamfunn som forankres i det kommunale planverket vil være viktig i denne sammenheng.

Aldersvennlig som begrep

Et aldersvennlig lokalsamfunn handler om å gjøre samfunnet i stand til å møte utfordringene knyttet til en aldrende befolkning. Utvikling av aldersvennlige lokalsamfunn handler om å legge til rette for at eldre skal kunne bo hjemme så lenge de ønsker, delta i de aktivitetene de er interessert i, kunne være mobile og inkludert i beslutningsprosesser og utvikling, og at de opplever nærmiljøet sitt som tilgjengelig og trygt. Det vil gi ringvirkninger som er gode aldersvennlige lokalsamfunn for alle aldersgrupper.

Dessverre er begrepet "aldersvennlig" utelatt fra revideringen av planverket til enkelte kommuner. Derfor vil vi i Senteret for et aldersvennlig Norge presisere viktigheten av å inkludere aldersvennlig i sitt planverk på ulike nivå. Ikke bare i planstrategien, men også i samfunns og arealdelen og relevante tema og sektorplaner.

Ved å sikre at aldersvennlig blir omtalt i planstrategien, har en sikret seg forankring for videre arbeid med å få aldersvennlige tiltak inn i de ulike planene. Neste punkt vil da bli å få det med videre inn i kommuneplanens samfunnsdel. For å få utvikling av et aldersvennlig samfunn som et satsningsområde i kommunen er det en stor fordel at dette blir omtalt og beskrevet i samfunnsdelen. Da er det beskrevet som et viktig tema for kommunens samfunnsutvikling, og er med som grunnlag for arbeidet med sektorplanene.

Aldersvennlig som den del av planstrategiens generelle føringer

Det er flere nasjonale og lokale føringer som kan være relevante for revidering av planstrategien. Denne listen er ikke uttømmende, men viser noen eksempler på internasjonale og nasjonale føringer som skaper forventninger om å utvikle aldersvennlige lokalsamfunn:

Bærekraft og aldersvennlighet - FNs bærekraftsmål

En bærekraftig velferdsutvikling der eldre skal kunne bidra, leve aktive liv og bevare sin selvstendighet så lenge som mulig.

Meld. St. 24 Fellesskap og meistring - Bu trygt heime

Reformen skal sørge for en mer helhetlig eldrepolitikk som bidrar til at eldre kan oppleve en aktiv alderdom og en trygg eldreomsorg. Bu trygt heime presenterer en samlet innsats for et mer aldersvennlig samfunn preget av åpenhet, trygghet og fellesskap.

Håndbok for aldersvennlige lokalsamfunn

KS har sammen med kommuner og samarbeidsorganisasjoner utarbeidet en håndbok for aldersvennlige lokalsamfunn og et veikart for prosess og organisering.

Om Senteret for et aldersvennlig Norge

Senteret for et aldersvennlig Norge er et nasjonalt fag- og kompetansemiljø som arbeider for økt kunnskap om demografiendringene, eldre og aldring. Vi jobber for å fremme en mer aldersvennlig og bærekraftig samfunnsutvikling. Senteret er en del av Helsedirektoratet.

Arbeidet med aldersvennlig utvikling er basert på Verdens helseorganisasjon sitt rammeverk og forankret i nasjonale strategier. I samarbeid med ulike aktører skal vi gjøre samfunnet i stand til å møte utfordringene og mulighetene som følger med en aldrende befolkning.

Med hilsen:

Anne Berit Rafoss	Asle Gjermundrød

prosjektleder	seniorrådgiver

Vedlegg: Forslag til relevante formuleringer i planstrategien

Det må planlegges for aldersvennlige og livskraftige nærmiljø

Vi blir stadig flere eldre. Dette skaper nye utfordringer, og krever at både planlagte og kommende tiltak får aldersvennlige kvaliteter

Ved å skape aldersvennlige lokalsamfunn vil kommunen kunne møte noen av utfordringene som demografiendringene gir.

Kommunen vil videreføre satsingen på aldersvennlige lokalsamfunn, gjennom å vektlegge tema som er sentrale i "Bo trygt hjemme" reformen.

Gjennomføring av Bo trygt hjemme reformen forutsetter at all planlegging i perioden blir i tråd med føringene gitt i stortingsmeldingen.

Sosial inkludering: Skape aldersvennlige møteplasser og aktiviteter som fremmer sosial deltakelse og reduserer ensomhet blant eldre.

Transport og mobilitet: Forbedring av kollektivtransport og gangveier for å sikre at eldre kan bevege seg trygt og enkelt i lokalsamfunnet.

Tilrettelegging av boliger: …fokuserer på å utvikle boliger som er tilpasset eldre, med universell utforming og nærhet til nødvendige tjenester.

Helse- og omsorgstjenester: Integrering av helsetjenester som er lett tilgjengelige og tilpasset eldre, inkludert hjemmebaserte tjenester.

Digital inkludering: Tiltak for å øke digital kompetanse blant eldre, slik at de kan dra nytte av digitale tjenester og informasjon.

Samfunnsdel:

Hensyn til aldersvennlighet skal ivaretas i samfunnsutviklingen i xxx kommune

Utforming av politikk og tiltak som bidrar til utvikling av aldersvennlige lokalsamfunn og aldersintegrering (kan for så vidt brukes flere steder)

All kommunal planlegging skal være i tråd med "Håndbok for aldersvennlige lokalsamfunn" (kan være både samfunns og eller arealdel og du har da alle innsatsområdene inne og kan referere til det og være mer detaljert senere)

Arealdel:

Aldersvennlighet inn i formålsparagrafen, som kort oppsummert kan si at «hensynene til …. aldersvennlighet skal ivaretas i plan- og byggesaksbehandlingen.»

I tillegg spesifisere blant annet i forbindelse med universell utforming at offentlige og delvis offentlige utearealer bør sikres en utforming som bidrar til aldersintegrering, og det er også nevnt i bestemmelsene om uteoppholdsarealer for boliger, skoler, sykehjem, mm. Kommuneplanen omtaler også tilrettelegging for livsløpsboliger.

Samtidig er det viktig å få plass konkret informasjon og veiledning om hva det vil si å sikre aldersvennlighet og aldersintegrering i overordnet plan, detaljplaner og i byggesaksbehandlingen. Det er viktig å sikre tilgjengelighet og inkludering på tvers av generasjoner og funksjoner i alle prosjekter. Her kan Senteret og nasjonalt nettverk nevnes som informasjonskilder